REGULAMENTUL (CE) NR. 565/2008 AL COMISIEI
din 18 iunie 2008
de modificare a Regulamentului (CE) nr. 1881/2006 de stabilire a nivelurilor maxime pentru anumiți contaminanți din produsele alimentare în ceea ce privește stabilirea nivelurilor maxime de dioxine și de bifenili policlorurați (PCB) în ficatul de pește
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),
întrucât:
(1)
Regulamentul (CE) nr. 1881/2006 al Comisiei (2) stabilește nivelurile maxime pentru anumiți contaminanți din produsele alimentare.
(2)
Nivelurile maxime ar trebui stabilite la un nivel strict, care poate fi obținut prin respectarea bunelor practici și luând în considerare riscurile legate de consumul produselor alimentare.
(3)
Începând cu anul 2006, niveluri foarte ridicate de dioxine și de PCB de tipul dioxinei au fost constatate în conservele de ficat de pește și au fost notificate prin intermediul Sistemului de alertă rapidă pentru alimente și furaje (RASFF). Nu s-a stabilit un nivel maxim pentru ficatul de pește și produsele prelucrate pe baza acestuia. Pentru a proteja sănătatea publică, autoritățile competente au interzis introducerea pe piață a produselor respective deoarece erau considerate nesigure.
(4)
Este necesar să se stabilească un nivel maxim comunitar pentru suma dioxinelor și bifenililor policlorurați de tipul dioxinei din ficatul de pește și produsele prelucrate din acesta pentru a proteja sănătatea publică și pentru a asigura o abordare uniformă pe piața internă.
(5)
Luând în considerare procesul specific de punere în conserve a ficatului de pește, nivelul maxim stabilit pentru ficatul de pește proaspăt ar trebui să se aplice, de asemenea, ficatului de pește prelucrat.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
(1) La punctul 5 (dioxine și PCB) din anexa la Regulamentul (CE) nr. 1881/2006, se adaugă următorul subpunct:
Niveluri maxime
Suma dioxinelor
(WHO-PCDD/F-TEQ)
Suma dioxinelor și PCB de tipul dioxinei (OMS-PCDD/F-PCB-TEQ)
„5.11
Ficat de pește și produse derivate din acesta cu excepția uleiului de pește menționat la punctul 5.10
-
25,0 pg/g greutate umedă (32) (3)
(2) Nota de subsol 34 din anexa la Regulamentul (CE) nr. 1881/2006 se înlocuiește cu următorul text:
„(34)
Produsele alimentare din această categorie astfel cum sunt definite în categoriile (a), (b), (c), (e) și (f) enumerate la articolul 1 din Regulamentul (CE) nr. 104/2000, cu excepția ficatului de pește menționat la punctul 5.11.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 iulie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iunie 2008.